Diari Oficial de la Generalitat Valenciana


Sumari del DOGV 5762, del 14-05-2008 (2008/5579)

RESOLUCIÓ de 2 de maig de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre la Generalitat, a través de la Conselleria d'Immigració i Ciutadania, i la Universitat Internacional Menéndez Pelayo per a potenciar l'estudi de la convivència i la participació ciutadana en la Comunitat Valenciana i organitzar una trobada d'escriptors romanesos i búlgars.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5762

Data del DOGV
:   14-05-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/5579


Data del document
:   02-05-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Immigració i Ciutadania
    * cooperació administrativa
    * universitat
    * professió literària
    * acta de congrés
    * participació social

RESOLUCIÓ de 2 de maig de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre la Generalitat, a través de la Conselleria d'Immigració i Ciutadania, i la Universitat Internacional Menéndez Pelayo per a potenciar l'estudi de la convivència i la participació ciutadana en la Comunitat Valenciana i organitzar una trobada d'escriptors romanesos i búlgars. [2008/5579]  
La Universitat Internacional Menéndez Pelayo i la Generalitat, a través de la conselleria d'Immigració i Ciutadania, han subscrit, després de la tramitació prèvia reglamentària, el 28 d'abril de 2008, el conveni de col·laboració per a potenciar l'estudi de la convivència i la participació ciutadana en la Comunitat Valenciana i organitzar una trobada d'escriptors romanesos i búlgars.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0551/2008, i que figura com a annex d'esta resolució.  
València, 2 de maig de 2008.- El director general de Relacions amb Les Corts i Secretariat del Consell: Ángel Mompó Romero.  
Conveni de col·laboració entre la Generalitat, a través de la conselleria d'Immigració i Ciutadania, i la Universitat Internacional Menéndez Pelayo per a potenciar l'estudi de la convivència i la participació ciutadana en la Comunitat Valenciana i organitzar una trobada d'escriptors romanesos i búlgars  
València, 28 d'abril de 2008  
Reunits:  
D'una part, Rafael Blasco Castany, conseller d'Immigració i Ciutadania, nomenat pel Decret 8/2007, de 28 de juny, del president de la Generalitat, que es troban utoritzat per a la firma d'este conveni per acord del Consell de data 8 de febrer de 2008.  
D'una altra part, Salvador Ordóñez Delgado, com a rector de la Universitat Internacional Menéndez Pelayo, amb domicili social a Madrid 28804, carrer Isaac Peral, núm. 23, en nom i representació d'esta. Està legitimat per a este acte per raó del nomenament efectuat per Reial Decret 1342/2006, de 21 de novembre (BOE núm. 279, de 22 de novembre de 2006) i l'article 12.4 del Reial Decret 331/2002, de 5 d'abril, pel qual s'aprova l'Estatut de la Universitat Internacional Menéndez Pelayo (BOE núm. 88 de 12 d'abril de 2002).  
Les parts en la representació que ostenten i reconeixent-se mútuament la capacitat per a convindre i obligar-se en els termes del present conveni,  
Manifesten:  
I. El Decret 7/2007, de 28 de juny, del president de la Generalitat, atorga a la conselleria d'Immigració i Ciutadania competències en matèria d'immigració, participació ciutadana i cooperació al desenrotllament.   
A l'empara d'estes competències, a la conselleria d'Immigració i Ciutadania li correspon posar en marxa i fomentar polítiques d'immigració, participació ciutadana i cooperació al desenrotllament d'acord amb la societat de hui. Per a això cal desenrotllar i impulsar polítiques integradores davant del creixement demogràfic a causa especialment dels fluxos migratoris dels últims anys. Així mateix, es pretén una major implicació de la societat en els assumptes públics, aconseguint, d'esta manera, un model més avançat de democràcia amb majors nivells de participació.  
II. El Reial Decret 331/2002 aprova l'Estatut de la Universitat Internacional Menéndez Pelayo establint que per al compliment dels seus fins, la universitat, per si mateixa o en col·laboració amb altres universitats o institucions espanyoles o estrangeres, promourà relacions internacionals o interregionals de cooperació a través de:  
1. Programes conjunts d'investigació.  
2. Celebració de cursos per a estrangers.  
3. Celebració de cursos i reunions de treball de caràcter internacional i interregional, dirigides a l'estudi de problemes o àrees específiques d'investigació,  
4. Promoció de centres d'investigació.  
5. Organització d'ensenyances de tercer cicle.  
La Universitat Internacional Menéndez Pelayo és conscient que els creixents fluxos d'immigració en la Comunitat Valenciana ocasionen motius d'inquietud entre la població valenciana. Al mateix temps, determinats esdeveniments confirmen un dèficit d'integració en la societat receptora. Per tot això, este centre universitari està interessat a analitzar l'impacte de la immigració en la societat d'acollida, promoure la millora de la convivència, la participació ciutadana i la cohesió social en la societat valenciana i examinar les experiències de convivència de les diverses cultures presents en la Comunitat.  
III. Tant la conselleria d'Immigració i Ciutadania com el Centre Docent i d'Investigació (CDI) de la Universitat Internacional Menéndez Pelayo a València estan interessades a fomentar la convivència de diverses cultures, facilitar la integració dels distints col·lectius en la societat valenciana i desenrotllar actuacions a favor de les persones immigrants.   
IV. De conformitat amb el Decret 147/2007, de 7 de setembre, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, el present conveni de col·laboració, no necessita notificació a la Comissió Europea per no reunir els requisits de l'article 87 del Tractat Constitutiu de la Comunitat Europea, ja que la dita subvenció no suposa cap avantatge econòmic, ni desenrotllament d'activitat econòmica en el mercat relacionada amb l'oferta de béns o servicis.  
Per tot això, les parts es reconeixen mútuament amb competència i capacitat per a subscriure este conveni i   
Acorden:  
Subscriure el present conveni de col·laboració d'acord amb les següents  
Clàusules  
Primera. Objecte  
Constituïx l'objecte del present conveni establir la col·laboració entre la Universitat Internacional Menéndez Pelayo i la conselleria d'Immigració i Ciutadania de la Generalitat, amb la finalitat de potenciar accions que perseguisquen l'estudi de la convivència i la participació ciutadana en la Comunitat Valenciana.  
En totes estes actuacions, ambdós entitats es comprometen a divulgar els valors reconeguts en la Declaració Universal de Drets Humans aprovada el 10 de desembre de 1948 per l'Assemblea General de Nacions Unides.  
Segona. Condicions  
La conselleria d'Immigració i Ciutadania pot sol·licitar al Centre Docent d'Investigació de la Universitat Internacional Menéndez Pelayo a València assessorament i coordinació de les polítiques empreses per la conselleria.  
El Centre Docent d'Investigació de la Universitat Internacional Menéndez Pelayo a València col·laborarà amb la conselleria en l'accions de sensibilització i potenciació de la integració dels distints col·lectius en la societat valenciana a través de:  
a) Crear, pel Centre Docent i d'Investigació de la Universitat Internacional Menéndez Pelayo a València, un observatori per a percebre i canalitzar els temes que preocupen a la societat valenciana.  
b) Realitzar conjuntament activitats culturals i de formació que pogueren resultar d'interés per a la conselleria o per al Centre Docent i d'Investigació de la Universitat Internacional Menéndez Pelayo a València. Dins d'estes activitats es contempla l'organització d'una trobada d'escriptors romanesos i búlgars que es desenrotllarà durant el 2008.  
c) Constituir, pel Centre Docent i d'Investigació de la Universitat Internacional Menéndez Pelayo a València, una càtedra anual per a la convivència i la participació ciutadana.  
Tercera. Vigència del conveni  
El present conveni tindrà vigència des del dia de la firma fins al 31 de desembre de 2008, i pot prorrogar-se sempre que abans de la finalització hi haja acord de totes les parts i existisca crèdit adequat i suficient en el corresponent Pressupost de la Generalitat, formalitzant-se la dita pròrroga per escrit.  
Quarta. Comissió de seguiment  
Amb la finalitat de vetlar per l'adequat compliment del que establix el present conveni, pot constituir-se una Comissió de Seguiment formada pel director general de Ciutadania i Integració i un tècnic nomenat per este com a representant de la conselleria d'Immigració i Ciutadania, i Vicente Bellever Capella com a representant del Centre Docent i d'Investigació (CDI) de la Universitat Internacional Menéndez Pelayo a València, que es reuniran a instàncies d'alguna de les parts, quan es considere necessari.  
Són funcions d'esta comissió vetlar pel compliment del que establix el present conveni, així com realitzar les valoracions pertinents sobre el desenrotllament del seu objecte.  
Cinquena. Forma de pagament i aportacions de les parts  
La conselleria d'Immigració i Ciutadania aportarà la quantitat de 22.000 euros, a càrrec de la línia T4051000 del capítol IV del programa pressupostari 112.90 dels Pressupostos de la Generalitat per a l'exercici 2008.  
La quantia que ha d'aportar la conselleria d'Immigració i Ciutadania a l'empara del present conveni, es farà efectiva en el compte corrent número 3473908006 oberta en Banco de España a nom de la Universitat Internacional Menéndez Pelayo (codi entitat: 9000; codi oficina: 0001; DC: 20).  
De conformitat amb l'article 47 bis del Text Refós de la Llei d'Hisenda Pública de la Generalitat, l'import es pagarà de la manera següent: el 40% de l'import després de la presentació del projecte d'activitats i planificació d'estes, previ aval de la dita quantitat i el 60% restant una vegada el beneficiari justifique el compliment del que s'ha acordat.  
La Universitat Internacional Menéndez Pelayo es compromet, a acreditar les seues obligacions tributàries i amb la Seguretat Social, de conformitat amb el que establix l'article 13.7 de la Llei 38/2003, de 17 de novembre, General de Subvencions (BOE núm. 276, de 18 de novembre de 2003) i l'article 22 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions (BOE núm. 176, de 25 de juliol de 2006); a no ser deutora de la Generalitat per reintegrament de subvencions i no estar incursa en les altres prohibicions, per a obtindre la condició de beneficiària previstes en l'article 13.2 de la Llei 38/2003, de 17 de novembre, General de Subvencions.  
Així mateix, la Universitat Internacional Menéndez Pelayo, com a entitat beneficiària de subvencions, ha d'observar les obligacions generals establides en l'article 14 de la Llei General de Subvencions.  
A fi de justificar la correcta aplicació dels fons percebuts, la Universitat Internacional Menéndez Pelayo a València, es compromet a observar el que establix l'article 30 de la Llei General de Subvencions, i en especial, es compromet a presentar, abans del 15 de novembre de 2008, una memòria explicativa i detallada de les activitats realitzades i que han sigut subvencionades. Així mateix, han de presentar-se factures originals dels gastos realitzats o còpies confrontades d'aquelles. Les factures han de complir els requisits establits en el Reglament pel qual es regulen les obligacions de facturació, aprovat per Reial Decret 1496/2003, de 28 de novembre (BOE núm. 286, de 29 de novembre de 2003).  
La conselleria d'Immigració i Ciutadania posarà a disposició del projecte la seua capacitat d'interlocució amb els poders públics i la societat civil en el moment d'impulsar les diferents activitats, sempre que les circumstàncies ho aconsellen.  
El Centre Docent i d'Investigació de la Universitat Internacional Menéndez Pelayo a València posarà a disposició del projecte el seu personal i instal·lacions, així com les seues xarxes de relació dins i fora de la Comunitat Valenciana. De la mateixa manera, organitzarà i portarà a terme les actuacions decidides.  
Sisena. Difusió  
En tots els elements de propaganda o difusió de les actuacions dutes a terme per raó del present acord, figurarà la imatge gràfica de les dos institucions.   
La Generalitat es compromet a deixar constància en les seues publicacions, edicions i divulgacions en general, relatives a les activitats objecte del present conveni, la col·laboració rebuda per part del Centre Docent i d'Investigació de la Universitat Internacional Menéndez Pelayo a València, per mitjà de la inserció del logotip de la institució que se li facilitarà per a l'efecte.   
Així mateix, el Centre Docent i d'Investigació la Universitat Internacional Menéndez Pelayo a València farà constar, quan es realitzen les accions previstes en el present conveni, que les dites activitats estan subvencionades per la Generalitat, a través de la conselleria d'Immigració i Ciutadania i, al seu torn, informaran de la dita circumstància als usuaris.  
Setena. Extinció  
Constituirà motiu de resolució del present conveni l'incompliment de qualsevol de les seues clàusules o la concurrència de qualsevol altra causa prevista en la legislació vigent.  
En cas de resolució del present conveni, per qualsevol causa, les parts es comprometen a complir les obligacions i compromisos pendents, sempre que hagueren sigut assumits amb anterioritat a la data de finalització del conveni.  
Huitena. Jurisdicció  
La conselleria d'Immigració i Ciutadania i la Universitat Internacional Menéndez Pelayo es compromet a intentar resoldre de manera amistosa qualsevol dubte o conflicte que puga sorgir en la interpretació i l'aplicació d'este conveni.  
En cas de no poder evitar les discrepàncies, ambdós parts acorden el sotmetiment d'estes als tribunals de l'orde contenciosa administrativa.  
I en prova de la seua conformitat, les parts firmen el present document en triplicat exemplar en el lloc i la data assenyalats en l'encapçalament.  
El conseller d'Immigració i Ciutadania: Rafael Blasco Castany.  
El rector de la Universitat Internacional Menéndez Pelayo: Salvador Ordóñez Delgado.